Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 2000/24/EΚ με σκοπό την επέκταση της εγγύησης που παρέχει η Κοινότητα στην Ευρωπαϊκή Τράπεζα Επενδύσεων ώστε να καλυφθούν δάνεια για σχέδια στην Κροατία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Στις 6 Μαρτίου 1995 το Συμβούλιο Γενικών Υποθέσεων εξέδωσε οδηγίες διαπραγμάτευσης, τις οποίες είχε υποβάλει η Επιτροπή στις 24 Φεβρουαρίου 1995 [1], για τη σύναψη οικονομικής και εμπορικής συμφωνίας, συμπεριλαμβανομένου ενός χρηματοδοτικού πρωτοκόλλου με την Κροατία. Ως εκ τούτου, στις 10 Απριλίου 1995 το Συμβούλιο εξουσιοδότησε την Επιτροπή να αρχίσει διαπραγματεύσεις.

[1] SEC(95) 180 της 24ης Φεβρουαρίου 1995.

Το χρηματοδοτικό πρωτόκολλο συνίστατο σε ειδική δανειακή διευκόλυνση της ΕΤΕ για την Κροατία ύψους 230 εκατ. ευρώ, που κάλυπτε πενταετή περίοδο από την 1η Ιανουαρίου 1996 μέχρι την 31η Δεκεμβρίου 2000.

Μετά από πρόταση της Επιτροπής τον Νοέμβριο 1994 [2], το Συμβούλιο εξέδωσε στις 2 Ιουλίου 1995 τον κανονισμό (ΕΚ) αριθ. 1366/95 [3] για την τροποποίηση του κανονισμού (EΚ) αριθ. 3906/89 με σκοπό την επέκταση της βοήθειας Phare στην Κροατία.

[2] COM(94) 526 τελικό της 23ης Νοεμβρίου 1994.

[3] ΕΕ L 133, 17.6.1995, σ. 1.

Στις 4 Αυγούστου 1995 η προεδρία της ΕΚ εξ ονόματος του Συμβουλίου ανακοίνωσε την αναστολή τόσο των διαπραγματεύσεων με την Κροατία σχετικά με την οικονομική και εμπορική συμφωνία όσο και της βοήθειας Phare προς την Κροατία λόγω της έναρξης των στρατιωτικών επιχειρήσεων στην Krajina.

Πρόσφατες εξελίξεις, μετά τα αποτελέσματα των κοινοβουλευτικών και προεδρικών εκλογών στις αρχές του 2000, άλλαξαν ριζικά την πολιτική κατάσταση στην Κροατία. Η νέα ηγεσία έχει δεσμευθεί σοβαρά να οδηγήσει την Κροατία σε μια δημοκρατική πορεία και να εφαρμόσει τις απαραίτητες πολιτικές και οικονομικές μεταρρυθμίσεις σύμφωνα με τους όρους της κοινοτικής διαδικασίας σταθεροποίησης και σύνδεσης για τις χώρες της Νότιας και Ανατολικής Ευρώπης, προκειμένου να συσφίξει τις σχέσεις της με την ΕΕ.

Οι εν λόγω εξελίξεις είχαν ως αποτέλεσμα την επανεκτίμηση των σχέσεων μεταξύ ΕΕ και Κροατίας. Το Συμβούλιο Γενικών Υποθέσεων στις 24 Ιανουαρίου 2000 προέβη σε ειδική δήλωση για την Κροατία και επανέλαβε την πρόθεσή του να βοηθήσει την Κροατία να ανταποκριθεί στις προκλήσεις που αντιμετωπίζει προκειμένου να συσφίξει τις σχέσεις της με την ΕΕ.

Στις 14 Φεβρουαρίου 2000, μετά από συνεδρίαση με το νέο Πρωθυπουργό της Κροατίας, το Συμβούλιο Γενικών Υποθέσεων κάλεσε την Επιτροπή να συντάξει έκθεση σχετικά με τη σκοπιμότητα έναρξης διαπραγματεύσεων για τη σύναψη συμφωνίας σταθεροποίησης και σύνδεσης με την Κροατία. Το Συμβούλιο Γενικών Υποθέσεων της 10ης Απριλίου 2000 συνέστησε η εν λόγω έκθεση σκοπιμότητας να υποβληθεί μέχρι τον Ιούνιο.

Ως σημαντικό βήμα για τη δυναμική ανάπτυξη μελλοντικών σχέσεων μεταξύ της ΕΕ και της Κροατίας, η κοινή συμβουλευτική Task Force (CTF) ΕΕ/Κροατίας πραγματοποίησε στις 15 Φεβρουαρίου 2000 την εναρκτήρια συνεδρίασή της και ενέκρινε ειδικές συστάσεις όσον αφορά την πρόοδο για τη δημιουργία κράτους δικαίου, το σεβασμό των δικαιωμάτων των μειονοτήτων, την επιστροφή των προσφύγων, τη συνεργασία με το Διεθνές Ποινικό Δικαστήριο για την πρώην Γιουγκοσλαβία (ICTY), τον εκδημοκρατισμό των μέσων μαζικής ενημέρωσης καθώς και την οικονομική πολιτική και μεταρρύθμιση.

Οι μεσοπρόθεσμες οικονομικές προοπτικές για την Κροατία προσφέρουν σημαντικές προκλήσεις σε επίπεδο πολιτικής, που μεταξύ άλλων αντανακλώνται στην ελαφρά πτώση του ΑΕΠ του 1999 (μείον 1%), στο σημαντικό δημοσιονομικό έλλειμμα, το οποίο συγκρατείται μόνο χάρη στα έσοδα από τις ιδιωτικοποιήσεις, στο σημαντικό έλλειμμα τρεχουσών συναλλαγών και στην έλλειψη αναδιάρθρωσης των επιχειρήσεων. Η κυβέρνηση θα κληθεί να υιοθετήσει ένα συγκροτημένο και ολοκληρωμένο πρόγραμμα οικονομικής μεταρρύθμισης, που μεταξύ άλλων θα απαιτήσει σοβαρές αλλαγές όσον αφορά το συνδυασμό των λαμβανομένων μέτρων, με σημαντική και επώδυνη αναδιάρθρωση του κυβερνητικού προϋπολογισμού.

Μεταξύ των διεθνών χρηματοπιστωτικών ιδρυμάτων που υποστηρίζουν το μετασχηματισμό στην Κροατία συγκαταλέγονται:

- ο όμιλος Διεθνούς Τράπεζας, που διαθέτει στην Κροατία χαρτοφυλάκιο 24 σχεδίων ύψους 850 εκατ. ευρώ.

- η Ευρωπαϊκή Τράπεζα για την Ανασυγκρότηση και Ανάπτυξη, που διαθέτει χαρτοφυλάκιο 33 επενδύσεων ύψους 560 εκατ. ευρώ.

- η Τράπεζα Ανάπτυξης του Συμβουλίου της Ευρώπης που διαθέτει χαρτοφυλάκιο 2 σχεδίων ύψους 31 εκατ. ευρώ.

Το Διεθνές Νομισματικό Ταμείο, του οποίου η Κροατία είναι μέλος από το 1992, παρείχε βοήθεια από το 1992 μέχρι το 1997. Η επεκταθείσα πιστοδοτική διευκόλυνση, η οποία δεν ετέθη σε εφαρμογή, για την υποστήριξη του κυβερνητικού μεσοπρόθεσμου προγράμματος οικονομικής μεταρρύθμισης της Κροατίας για την περίοδο 1997-1999, έληξε το Μάρτιο του 2000. Οι διαπραγματεύσεις για έναν διακανονισμό stand by απέτυχαν το 1999, αλλά η Κροατία κάλεσε το ΔΝΤ σε επανάληψη του διαλόγου. Kαι αναμένονται εξελίξεις μέχρι τον Ιούνιο.

Εκτός από τη σημαντική ανθρωπιστική βοήθεια μέσω της ECHO (1995-1999: 293,8 εκατ. ευρώ) και της ενίσχυσης μέσω των προγραμμάτων "Mέσα μαζικής ενημέρωσης", "η Δημοκρατία και ανθρώπινα δικαιώματα", "Εκκαθάριση ναρκοπεδίων" και "Τελωνεία" (συνολικά 1995-1999: 9,39 εκατ. ευρώ), η χορήγηση χρηματοοικονομικής βοήθειας από την Ένωση στην Κροατία βασιζόταν μέχρι σήμερα στον κανονισμό (ΕΚ) αριθ. 1628/96 του Συμβουλίου της 25ης Ιουλίου 1996 ("Obnova") σχετικά με τη βοήθεια στη Βοσνία - Ερζεγοβίνη, στην Κροατία, στην Ομοσπονδιακή Δημοκρατία της Γιουγκοσλαβίας και στην πρώην Γιουγκοσλαβική Δημοκρατία της Μακεδονίας [4] (βάσει του εν λόγω κανονισμού οι επιχορηγήσεις στην Κροατία κατά την περίοδο 1995-1999 ανήλθαν σε 45,61 εκατ. ευρώ). Η Επιτροπή έχει αρχίσει τη σύνταξη νέου πλαισίου για επέκταση της βοήθειας που χορηγείται στα δυτικά Βαλκάνια, της λεγόμενης κοινοτικής βοήθειας για το πρόγραμμα Ανασυγκρότησης, Ανάπτυξης και Σταθεροποίησης ("CARDS") [5], το οποίο θα θεσπίσει μια ενιαία νομική βάση για τη χορήγηση ενίσχυσης και θα αντικαταστήσει τα προγράμματα Obnova και Phare για τις εν λόγω χώρες.

[4] ΕΕ L 204, 14.8.1996, σ. 1.

[5] COM(1999) 661 τελικό της 8ης Δεκεμβρίου 1999 και COM(2000) 281 τελικό της 10ης Μαΐου 2000.

Μέχρι στιγμής δεν έχουν συναφθεί συμβατικές σχέσεις με την Κροατία όσον αφορά την εμπορική και οικονομική συνεργασία καθώς και τη χρηματοδοτική ενίσχυση. Εφόσον το αποτέλεσμα της προαναφερθείσας έκθεσης σκοπιμότητας είναι θετικό, η Επιτροπή, θα προτείνει στο Συμβούλιο να εγκρίνει την έναρξη διαπραγματεύσεων με την Κροατία για τη σύναψη συμφωνίας σταθεροποίησης και σύνδεσης. Εάν το Συμβούλιο εγκρίνει τις εν λόγω συμφωνίες διαπραγμάτευσης, και αφού η Επιτροπή συντάξει σχέδιο συμφωνίας, οι διαπραγματεύσεις με την Κροατία μπορούν να αρχίσουν. Η πραγματική διαδικασία των διαπραγματεύσεων αναμένεται να είναι μακροχρόνια λόγω του πολυσύνθετου χαρακτήρα των θεμάτων.

Μολονότι η ανανέωση των σχέσεων ΕΕ/Κροατίας βρίσκεται σε αρχικό στάδιο, είναι ιδιαίτερα σημαντικό, υπό τις προαναφερθείσες συνθήκες, η Ένωση να δηλώσει την υποστήριξή της προς την Κροατία όχι μόνο με πολιτικούς αλλά και χρηματοδοτικούς όρους, προκειμένου να ενθαρρύνει και να βοηθήσει συγκεκριμένα τη νέα ηγεσία, η οποία προσπαθεί να εφαρμόσει το πρόγραμμα της πολιτικής και οικονομικής μεταρρύθμισης παρά τη δύσκολη χρηματοοικονομική κατάσταση. Η επανάληψη της δανειοδότησης από την ΕΤΕ θα δώσει όχι μόνο ένα σαφές πολιτικό μήνυμα αλλά και θα μετριάσει τις αρχικές δυσκολίες που συνεπάγεται μια οικονομική μεταρρύθμιση ενισχύοντας τις επενδυτικές δραστηριότητες της χώρας όσον αφορά την ανάπτυξη υποδομής και του ιδιωτικού τομέα. Η υποστήριξη της Κοινότητας είναι πρωταρχικής σημασία για τη νέα ηγεσία προκειμένου να εφαρμόσει επιτυχώς τις απαραίτητες μεταρρυθμίσεις και να επιτύχει πολιτική σταθερότητα.

2. Η πρόταση

Η παρούσα ανακοίνωση περιλαμβάνει πρόταση της Επιτροπής με σκοπό την επέκταση στην Κροατία της γενικής εντολής της ΕΤΕ για τη χορήγηση δανείων εκτός της Ένωσης, όπως ορίζεται στην απόφαση 2000/24/EΚ του Συμβουλίου της 22ας Δεκεμβρίου 1999 [6].

[6] ΕΕ L 9, 13.1.2000, σ. 24.

Προκειμένου η Κροατία να καταστεί επιλέξιμη για τη χορήγηση δανείων βάσει της γενικής εντολής της ΕΤΕ, η εντολή και ο φάκελός της όσον αφορά την Ανατολική Ευρώπη αυξάνονται κατά 250 εκατ. ευρώ. Η εντολή για την Κροατία θα είναι της ίδιας τάξης με αυτήν που θεσπίστηκε αρχικά από το χρηματοδοτικό πρωτόκολλο το οποίο ενέκρινε το Συμβούλιο στο πλαίσιο των οδηγιών διαπραγμάτευσης το 1996 [7] με μια προσαρμογή για την κάλυψη του εν τω μεταξύ πληθωρισμού (σύμφωνα με την προσαρμογή για μια πραγματική σταθεροποίηση που εισήχθηκε κατά την ανανέωση της γενικής δανειοδοτικής εντολής του 1997).

[7] Το ποσό αυτό προέκυψε από τον καταμερισμό του πρώην πρωτοκόλλου για τη Γιουγκοσλαβία μεταξύ των διαφόρων κρατών που τη διαδέχθηκαν.

Η εντολή εγγύησης για την Κροατία, ωστόσο, θα ενσωματωθεί πλήρως στο φάκελο για την Κεντρική και Ανατολική Ευρώπη της γενικής εντολής της ΕΤΕ, που περιλαμβάνει τα δυτικά Βαλκάνια, και δεν θα δημιουργηθεί ειδικός περιφερειακός φάκελος με επακριβώς καθορισμένο ποσό. Η Κροατία θα λάβει δάνεια ΕΤΕ ως μια από τις χώρες που δικαιούνται ενίσχυση από το φάκελο ΧΚΑΕ, με στόχο το ποσό των 250 εκατ. ευρώ για την Κροατία. Το τελικό ποσό της δανειοδότησης προς την Κροατία θα εξαρτηθεί από τα διαθέσιμα σχέδια κατάλληλων επενδύσεων. Η προσέγγιση αυτή θα συμβάλει στο να αποφευχθεί το ενδεχόμενο να παραμείνουν αχρησιμοποίητα μέρη ειδικών περιφερειακών εντολών λόγω της λήξης της περιφερειακής εντολής, με πιθανό αποτέλεσμα την απώλεια των εν λόγω υπολειμματικών ποσών, ακόμη και αν ληφθεί υπόψη η αυτόματη παράταση της εντολής κατά έξι μήνες. Η προσέγγιση αυτή εναρμονίζεται με την τακτική που ακολουθήθηκε για τη Βοσνία και Ερζεγοβίνη και την πρώην Γιουγκοσλαβική Δημοκρατία της Μακεδονίας όταν το Δεκεμβρίου 1999 ανανεώθηκε η γενική δανειοδοτική εντολή του 1997.

Κατά συνέπεια, το γενικό ανώτατο όριο πιστώσεων βάσει της απόφασης 2000/24/EΚ, που έχει καθοριστεί σε 18 410 εκατ. ευρώ, καθώς και το ανώτατο όριο για την Κεντρική και Ανατολική Ευρώπη, που έχει καθοριστεί σε 8 680 εκατ. ευρώ, αυξάνεται κατά 250 εκατ. ευρώ σε 18 660 εκατ. και 8 930 εκατ. ευρώ αντίστοιχα. Η διάρκεια της εντολής για την Κεντρική και Ανατολική Ευρώπη καθώς και της γενικής εντολής παραμένει αμετάβλητη, καθώς και όλες οι άλλες διατάξεις της γενικής δανειοδοτικής εντολής της ΕΤΕ.

Ως μέρος της Σοσιαλιστικής Ομοσπονδιακής Δημοκρατίας της Γιουγκοσλαβίας, η Κροατία, στο πλαίσιο των πρώην γιουγκοσλαβικών χρηματοδοτικών πρωτοκόλλων, ελάμβανε από την ΕΤΕ δάνεια συνολικού ύψους 200 εκατ. ευρώ από δάνεια που είχαν παραταθεί το 1977 και το 1990. Το ποσό αυτό αντανακλά το μερίδιο της Κροατίας σε μεγάλα γιουγκοσλαβικά σχέδια στους τομείς της ενέργειας και των μεταφορών, που μετά τη διάσπαση της Γιουγκοσλαβίας ανατέθηκαν στην Κροατία.

Στο τέλος του Φεβρουαρίου 2000 το υπόλοιπο από τα εν λόγω δάνεια ήταν 94 εκατ. ευρώ. Η Κροατία εκπληρώνει σε τακτά χρονικά διαστήματα και χωρίς καθυστερήσεις τις χρηματοοικονομικές υποχρεώσεις της που απορρέουν από τα εν λόγω δάνεια και πραγματοποιεί όλες τις πληρωμές εντός των προθεσμιών. Δεν υπάρχουν καθυστερούμενα. Η Κροατία αναμένεται ότι θα συνεχίσει να εξυπηρετεί το χρέος της λαμβάνοντας υπόψη το σχετικό εισόδημά της, τη φήμη της στις αγορές κεφαλαίου, συμπεριλαμβανομένου του γεγονότος ότι εξυπηρετεί κανονικά το σύνολο του εξωτερικού χρέους, και εφόσον εφαρμόσει ένα ολοκληρωμένο μεταρρυθμιστικό πρόγραμμα.

Η Τράπεζα δήλωσε ότι έχει την ικανότητα και τη διάθεση να επεκτείνει τη χορήγηση στην Κροατία, εφαρμόζοντας τους συνήθεις όρους δανειοδότησης της ΕΤΕ σύμφωνα με το καταστατικό της.

Οι προοπτικές για τις πράξεις της ΕΤΕ βάσει της παρούσας πρότασης όσον αφορά την ανάπτυξη υποδομής και του ιδιωτικού τομέα βρίσκονται στις επενδύσεις για βασική υποδομή και το περιβάλλον, την ανάπτυξη βιομηχανιών και ΜΜΕ, την στεγαστική συγκρότηση και αστική ανανέωση καθώς και τον τουρισμό. Οι εν λόγω προοπτικές εντάσσονται στα σχέδια υποδομής που προτάθηκαν για την Κροατία κατά τη διάσκεψη περιφερειακής χρηματοδότησης στις 29/30 Μαρτίου 2000, η οποία οργανώθηκε από την Επιτροπή και τη Διεθνή Τράπεζα σε συνδυασμό με το σύμφωνο σταθεροποίησης [8].

[8] Για λεπτομέρειες βλέπε http://www.seerecon.org.

Η πρόταση έχει ως στόχο να δοθεί στην Κροατία η ενίσχυση που απαιτείται για την εφαρμογή των απαραίτητων πολιτικών και οικονομικών μεταρρυθμίσεων, ενισχύοντας τις επενδυτικές δραστηριότητες της χώρας στην ανάπτυξη υποδομής και του δημόσιου τομέα. Η νέα ηγεσία έχει δεσμευθεί να δημοκρατικοποιήσει και να μεταρρυθμίσει οικονομικά τη χώρα και η Επιτροπή δεν έχει λόγο να πιστεύει ότι η πολιτική γραμμή της θα αλλάξει κατά τρόπο ώστε η Επιτροπή να πρέπει να επανεκτιμήσει την προσέγγιση που επιλέγεται στην παρούσα πρόταση. Ωστόσο, το άρθρο 1 της απόφασης 2000/24/EΚ διευκρινίζοντας ότι η δανειοδότηση της ΕΤΕ προορίζεται "προς υποστήριξη των σχετικών στόχων εξωτερικής πολιτικής της Κοινότητας" παρέχει στην Επιτροπή εγγύηση στην περίπτωση που η Κροατία δεν θα εκπληρώσει τις δεσμεύσεις που ανέλαβε να επιτύχει σημαντική πρόοδο όσον αφορά την πολιτική και οικονομική μεταρρύθμιση βάσει της κοινοτικής διαδικασίας σταθεροποίησης και σύνδεσης [9].

[9] Βλέπε συμπεράσματα του Συμβουλίου Γενικών Υποθέσεων της 29ης Απριλίου 1997.

3. Δημοσιονομικές επιπτώσεις

Η παρούσα πρόταση για αύξηση του γενικού ανώτατου ορίου των πιστώσεων κατά 250 εκατ. ευρώ, μαζί με το ανώτατο όριο για την Κεντρική και Ανατολική Ευρώπη, που πρόκειται να ανοιχθούν βάσει της απόφασης 2000/24/EΚ, προκειμένου να επεκταθεί η κοινοτική εγγύηση που χορηγείται στην ΕΤΕ βάσει της παρούσας απόφασης στην Κροατία, θα έχει συνολικό αντίκτυπο στο ταμείο εγγύησης για εξωτερικές δράσεις ύψους 14,63 εκατ. ευρώ.

Η διάρκεια της εντολής, όπως για κάθε άλλη χώρα στη γενική εντολή, λήγει στις 31 Ιανουαρίου 2007. Ωστόσο, ο εφοδιασμός για το εν λόγω ποσό θα κατανεμηθεί σε 4 έτη, από το 2000 έως το 2003, προκειμένου να ληφθεί υπόψη ο ενδεχόμενος προγραμματισμός των δανείων.

Η δράση για την Κροατία εισήχθη για τον εφοδιασμό του ταμείου εγγύησης ως αποτέλεσμα της έκδοσης από το Συμβούλιο των οδηγιών διαπραγμάτευσης για τη σύναψη οικονομικής και εμπορικής συμφωνίας με την Κροατία το 1996. Η δράση ανεστάλη πριν ολοκληρωθεί, δεν εγκαταλείφθηκε όμως παραμένοντας εντός προοπτικής για το ταμείο εγγύησης.

Επί του παρόντος και μη λαμβάνοντας υπόψη την παρούσα πρόταση, το περιθώριο το οποίο παραμένει στο απόθεμα για το ταμείο εγγύησης για το 2000 είναι 27,84 εκατ. ευρώ, λαμβάνοντας υπόψη όλες τις εξωτερικές δράσεις που έχουν ήδη αποφασιστεί ή προταθεί καθώς και αυτές που μπορούν να προβλεφθούν με κάποια βεβαιότητα. Η παρούσα πρόταση θα μειώσει το εν λόγω ποσό στα 20,53 εκατ. ευρώ. Αυτό αφήνει ακόμη κάποια περιθώρια ελιγμών για άλλες εξωτερικές δράσεις κατά τη διάρκεια του έτους.

Όσον αφορά τα επόμενα έτη, η ετήσιος εφοδιασμός που απαιτείται για την παρούσα πρόταση, λαμβάνοντας υπόψη το διαθέσιμο αποθεματικό στο ταμείο εγγύησης, είναι εφικτός, υπό τον όρο ότι δεν θα υπάρξουν άλλες αλλαγές.

2000/0122 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 2000/24/EΚ με σκοπό την επέκταση της εγγύησης που παρέχει η Κοινότητα στην Ευρωπαϊκή Τράπεζα Επενδύσεων ώστε να καλυφθούν δάνεια για σχέδια στην Κροατία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Λαμβάνοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [10],

[10] ΕΕ C

τη γνώμη του Ευρωπαϊκού Κοινοβουλίου [11],

[11] ΕΕ C

Εκτιμώντας τα εξής:

(1) Στις 6 Μαρτίου 1995 το Συμβούλιο Γενικών Υποθέσεων εξέδωσε οδηγίες διαπραγμάτευσης για τη σύναψη οικονομικής και εμπορικής συμφωνίας, συμπεριλαμβανομένου ενός χρηματοδοτικού πρωτοκόλλου, με την Κροατία. Το χρηματοδοτικό πρωτόκολλο συνίστατο σε ειδική δανειακή διευκόλυνση της Ευρωπαϊκής Τράπεζας Επενδεύσεων (ΕΤΕ) ύψους 230 εκατ. για την Κροατία, που κάλυπτε 5ετή περίοδο. Στις 4 Αυγούστου 1995, η προεδρία του Συμβουλίου, ανακοίνωσε την αναστολή των διαπραγματεύσεων με την Κροατία όσον αφορά την οικονομική και εμπορική συμφωνία λόγω της έναρξης στρατιωτικών επιχειρήσεων στην Krajina.

(2) Πρόσφατες εξελίξεις, μετά τα αποτελέσματα των κοινοβουλευτικών και προεδρικών εκλογών στις αρχές του 2000, έχουν αλλάξει ριζικά την πολιτική κατάσταση στην Κροατία. Η νέα κυβέρνηση έχει δεσμευθεί πλήρως να εφαρμόσει ένα πρόγραμμα πολιτικής και οικονομικής μεταρρύθμισης σύμφωνα με τους όρους της διαδικασίας Σταθεροποίησης και Σύνδεσης για τις χώρες της Νότιας και Ανατολικής Ευρώπης στην Ευρωπαϊκή Ένωση.

(3) Το Συμβούλιο Γενικών Υποθέσεων της 24ης Ιανουαρίου 2000 εξέδωσε ειδική δήλωση για την Κροατία και επανέλαβε την ετοιμότητά του να βοηθήσει την Κροατία προκειμένου αυτή να ανταποκριθεί στις προκλήσεις που αντιμετωπίζει για τη σύσφιξη των σχέσεών της με την ΕΕ.

(4) Στις 14 Φεβρουαρίου 2000 το Συμβούλιο Γενικών Υποθέσεων κάλεσε την Επιτροπή να συντάξει έκθεση σχετικά με τη σκοπιμότητα έναρξης διαπραγματεύσεων για τη σύναψη συμφωνίας Σταθεροποίησης και Σύνδεσης με την Κροατία. Η Επιτροπή προτίθεται να διατυπώσει την εν λόγω έκθεση σκοπιμότητας μέχρι τον Ιούνιο του 2000.

(5) Είναι εξαιρετικά σημαντικό η Ευρωπαϊκή Ένωση να δείξει ότι υποστηρίζει την προσπάθεια της Κροατίας να εφαρμόσει το πρόγραμμα πολιτικής και οικονομικής μεταρρύθμισης το οποίο κατήρτισε μετά τις εκλογές των αρχών του 2000, σύμφωνα με την κοινοτική διαδικασία Σταθεροποίησης και Σύνδεσης, υποστηρίζοντας τις επενδυτικές δραστηριότητες της χώρας στην ανάπτυξη υποδομής και ιδιωτικού τομέα.

(6) Για τους λόγους αυτούς είναι σκόπιμο να δοθεί εντολή εγγύησης στην ΕΤΕ, για να της επιτρέψει να υπογράφει πράξεις χορήγησης δανείων στην Κροατία. Η ΕΤΕ έχει δηλώσει ότι είναι ικανή και πρόθυμη να επεκτείνει στην Κροατία τα δάνεια που χορηγεί από ίδιους πόρους, σύμφωνα με το καταστατικό της.

(7) Στις 31 Οκτωβρίου 1994 το Συμβούλιο εξέδωσε τον κανονισμό (EΚ, Eυρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις [12], όπως τροποποιήθηκε από τον κανονισμό (EΚ, Eυρατόμ) αριθ. 1149/1999 [13].

[12] ΕΕ L 293, 12.11.1994, σ. 1.

[13] ΕΕ L 139, 2.6.1999, σ. 1.

(8) Η απόφαση 2000/24/EΚ του Συμβουλίου [14] παρέχει στην ΕΤΕ μια κοινοτική εγγύηση σε περίπτωση ζημιών από δάνεια για σχέδια εκτός της Κοινότητας (Κεντρική και Ανατολική Ευρώπη, Μεσογειακές χώρες, Λατινική Αμερική και Ασία και Δημοκρατία της Νότιας Αφρικής).

[14] ΕΕ L 9, 13.1.2000, σ. 24.

(9) Η εν λόγω συνολική εγγύηση που καλύπτει τη γενική εντολή για τα εξωτερικά δάνεια που χορηγεί η ΕΤΕ βάσει της απόφασης 2000/24/EΚ επεκτείνεται στην Κροατία. Τα ανώτατα όρια για δάνεια θα πρέπει να αυξηθούν προκειμένου να επιτρέψουν την επέκταση των αντίστοιχων δανειακών διευκολύνσεων για την Κροατία. Για τον λόγο αυτό η απόφαση 2000/24/EΚ θα πρέπει να τροποποιείται αντίστοιχα.

(10) Για την έκδοση της παρούσας απόφασης, η συνθήκη δεν προβλέπει άλλες εξουσίες εκτός από εκείνες που προβλέπονται στο άρθρο 308 της συνθήκης,

ΑΠΟΦΑΣIZEI:

Άρθρο 1

Το άρθρο 1 της απόφασης 2000/24/EΚ τροποποιείται ως εξής:

(1) Η δεύτερη πρόταση του δεύτερου εδαφίου της παραγράφου 1 τροποποιείται ως εξής:

α) Στην εισαγωγική φράση οι όροι "18 410 εκατομμύρια ευρώ" αντικαθίστανται από τους όρους "18 660 εκατομμύρια ευρώ".

β) Στη πρώτη περίπτωση οι όροι "8 680 εκατομμύρια ευρώ" αντικαθίστανται από τους όρους "8 930 εκατομμύρια ευρώ".

(2) Στην πρώτη περίπτωση της παραγράφου 2, παρεμβάλλεται η λέξη "Κροατία" μετά την "Βουλγαρία".

Άρθρο 2

Η παρούσα απόφαση παράγει αποτελέσματα από την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Εγγύηση της Ευρωπαϊκής Κοινότητας για δάνεια της Ευρωπαϊκής Τράπεζας Επενδύσεων στην Κροατία.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

B0-221. Εγγύηση της Ευρωπαϊκής Κοινότητας για δάνεια που χορηγεί η Ευρωπαϊκή Τράπεζα Επενδύσεων σε τρίτες χώρες στην Κεντρική και Ανατολική Ευρώπη καθώς και στα δυτικά Βαλκάνια.

3. ΝΟΜΙΚΗ ΒΑΣΗ

Άρθρο 308 της συνθήκης.

4. ΠΕΡΙΓΡΑΦΗ ΤΗΣ ΔΡΑΣΗΣ

4.1 Γενικός στόχος

Η δράση έχει ως στόχο να καταδείξει ότι η Ένωση στηρίζει την Κροατία μετά τις εκλογές των αρχών του 2000, προκειμένου να ενθαρρυνθεί η Κροατία για να εφαρμόσει το πρόγραμμα πολιτικής και οικονομικής μεταρρύθμισης σύμφωνα με τους όρους της κοινοτικής διαδικασίας Σταθεροποίησης και Σύνδεσης για τις χώρες της Νότιας και Ανατολικής Ευρώπης, υποστηρίζοντας τις επενδυτικές δραστηριότητες της χώρας στην ανάπτυξη υποδομής και ιδιωτικού τομέα.

4.2 Περιγραφή

Η εγγραφή στον προϋπολογισμό έχει ως στόχο την παροχή δημοσιονομικής στήριξης για τη χορήγηση δημοσιονομικής εγγύησης από την Κοινότητα προς την Ευρωπαϊκή Τράπεζα Επενδύσεων γεγονός που θα επιτρέψει την επέκταση δανειακών διευκολύνσεων ύψους 250 εκατ. ευρώ στην Κροατία.

4.3 Καλυπτόμενη περίοδος και ρυθμίσεις για την ανανέωση της δράσης

Η διάρκεια της γενικής εντολής προς την ΕΤΕ όσον αφορά τη χορήγηση εξωτερικών δανείων που θεσπίζεται από την απόφαση 2000/24/EΚ παραμένει αμετάβλητη.

5. ΚΑΤΑΤΑΞΗ ΤΩΝ ΔΑΠΑΝΩΝ 'Ή ΕΣΟΔΩΝ

Υποχρεωτικές δαπάνες/μη διαχωριζόμενες πιστώσεις.

6. ΕΙΔΟΣ ΤΩΝ ΔΑΠΑΝΩΝ 'Η ΕΣΟΔΩΝ

Εγγύηση προς την Ευρωπαϊκή Τράπεζα Επενδύσεων.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Μόνο σε περίπτωση κατάπτωσης της εγγύησης.

7.1 Μέθοδος υπολογισμού του συνολικού κόστους της δράσης (σχέση μεταξύ επιμέρους δαπανών και συνολικού κόστους)

Προτείνεται μια συμβολική εγγραφή, δεδομένου ότι το ποσό και ο χρόνος ενεργοποίησης του εν λόγω κονδυλίου επηρεάζονται από αστάθμητους παράγοντες και δεν μπορούν να υπολογιστούν εκ των προτέρων.

7.2 Κατανομή του κόστους ανά στοιχείο της δράσης

Δεν ισχύει.

7.3 Λειτουργικές δαπάνες για μελέτες, συνεδριάσεις εμπειρογνωμόνων κ.λ.π., που περιλαμβάνονται στο μέρος Β του προϋπολογισμού

Δεν ισχύει.

8. ΧΡΗΜΑΤΟΔΟΤΗΣΗ ΤΩΝ ΔΑΠΑΝΩΝ ΓΙΑ ΤΙΣ ΔΡΑΣΕΙΣ

Σε περίπτωση μη εξόφλησης του δανείου, οι πληρωμές πραγματοποιούνται άμεσα από το Ταμείο Εγγυήσεων στον πιστωτή.

Εάν το Ταμείο Εγγυήσεων δεν περιέχει επαρκείς πόρους για την κάλυψη μιας περίπτωσης μη εξόφλησης, κάθε πρόσθετο ποσό θα αντλείται από τον προϋπολογισμό, χρησιμοποιώντας:

- κάθε περιθώριο που απομένει στο αποθεματικό, κατά πρώτο λόγο.

- κάθε διαθέσιμο περιθώριο βάσει του ανώτατου ορίου της κατηγορίας 4 των Δημοσιονομικών Προοπτικών ή μετά από ανακατανομή εντός της κατηγορίας 4, κατά δεύτερο λόγο.

- αναθεώρηση των Δημοσιονομικών προοπτικών βάσει των διατάξεων της διοργανικής συμφωνίας, με ενδεχόμενο επακόλουθο την ανακατανομή στο πλαίσιο άλλων κατηγοριών, κατά τρίτο λόγο.

Προκειμένου να εκπληρώσει τις υποχρεώσεις της η Επιτροπή μπορεί προσωρινά να εξυπηρετήσει τα χρέη της πραγματοποιώντας αναλήψεις από τα ρευστοποιήσιμα στοιχεία του ενεργητικού της. Στην περίπτωση αυτή, ισχύει το άρθρο 12 του κανονισμού (EΟΚ, Eυρατόμ) αριθ. 1552/89 της 29ης Μαΐου 1989.

9. ΜΕΤΡΑ ΕΛΕΓΧΟΥ ΤΗΣ ΕΦΑΡΜΟΓΗΣ ΤΩΝ ΡΥΘΜΙΣΕΩΝ ΕΓΓΥΗΣΗΣ

Σύμφωνα με τις συνήθεις διαδικασίες της ΕΤΕ συμπεριλαμβανομένων των κατάλληλων ρυθμίσεων ελέγχου.

10. ΣΤΟΙΧΕΙΑ ΑΝΑΛΥΣΗΣ ΚΟΣΤΟΥΣ - ΑΠΟΤΕΛΕΣΜΑΤΙΚΟΤΗΤΑΣ

10.1 Ειδικοί και ποσοτικοί στόχοι. πληθυσμός στον οποίο απευθύνεται η δράση

- Ποσοτικοποιήσιμοι στόχοι: βλέπε στοιχείο 4 ανωτέρω.

- Πληθυσμός: Κροατία.

10.2 Αιτιολόγηση της δράσης

- Να ενισχυθεί η Κροατία κατά την εφαρμογή του προγράμματος πολιτικής και οικονομικής μεταρρύθμισης σύμφωνα με τους όρους της κοινοτικής διαδικασίας Σταθεροποίησης και Σύνδεσης για τις χώρες της Νότιας και Ανατολικής Ευρώπης μετά τις εκλογές των αρχών του 2000, στηρίζοντας τις επενδυτικές δραστηριότητες της χώρας στην ανάπτυξη υποδομής και ιδιωτικού τομέα.

- Επιλογή μέσων και τρόπων: η ΕΤΕ βάσει των χρηματοδοτικών πρωτοκόλλων για τη Γιουγκοσλαβία έχει ήδη επεκτείνει τη χορήγηση δανείων στην Κροατία. Η ΕΤΕ μπορεί να αρχίσει την ανάληψη δράσεων μόλις ολοκληρωθούν επιτυχώς οι διερευνητικές συνομιλίες με την Κροατία.

- Κύριοι παράγοντες αβεβαιότητας που θα μπορούσαν να επηρεάσουν τα ειδικά αποτελέσματα της δράσης: εάν η Κροατία αλλάξει την πολιτική γραμμή της κατά τρόπο που θα έθετε σε κίνδυνο την εκπλήρωση των υποχρεώσεων που ανέλαβε, ήτοι να πραγματοποιήσει ουσιαστική πρόοδο όσον αφορά την πολιτική και οικονομική κατάσταση βάσει των όρων της κοινοτικής διαδικασίας Σταθεροποίησης και Σύνδεσης, η δράση θα ανασταλεί ή θα αναβληθεί.

10.3 Παρακολούθηση της δράσης

Επιλεγμένοι δείκτες απόδοσης

Οι πληροφορίες που η Επιτροπή θα υποβάλει στο Ευρωπαϊκό Κοινοβούλιο και το Συμβούλιο σε ετήσια βάση θα περιλαμβάνουν εκτίμηση της συμβολής των δανείων που χορηγούνται βάσει της παρούσας απόφασης στην επίτευξη των σχετικών στόχων εξωτερικής πολιτικής της Κοινότητας, λαμβάνοντας υπόψη τους λειτουργικούς στόχους και τα κατάλληλα μέτρα εκπλήρωσής τους που θα καθοριστούν από την Ευρωπαϊκή Τράπεζα Επενδύσεων για τη χορήγηση δανείων βάσει της απόφασης 2000/24/EΚ.

11. ΔΙΟΙΚΗΤΙΚΕΣ ΔΑΠΑΝΕΣ (ΤΜΗΜΑ III, ΜΕΡΟΣ A ΤΟΥ ΠΡΟΫΠΟΛΟΓΙΣΜΟΎ)

Δεν ισχύει. Η προτεινόμενη δράση δεν συνεπάγεται αύξηση του προσωπικού της Επιτροπής ή διοικητικές δαπάνες.

12. επιπτωσεισ στο αποθεματικο για εγγυησεισ

12.1 Προσωρινός προγραμματισμός των χορηγούμενων δανείων κατά τη διάρκεια ισχύος της απόφασης

>ΘΕΣΗ ΠIΝΑΚΑ>

12.2 Εκτιμώμενη χρησιμοποίηση του αποθεματικού εγγυήσεων για τον εφοδιασμό του Ταμείου Εγγυήσεων

Το ποσοστό εφοδιασμού του Ταμείου εγγύησης για εξωτερικές δράσεις καθορίζεται από την 1η Ιανουαρίου 2000 σε 9%. Το ποσοστό της καθολικής εγγύησης είναι 65%.

>ΘΕΣΗ ΠIΝΑΚΑ>

12.3 Εκτιμώμενη χρησιμοποίηση του αποθεματικού εγγυήσεων από την παρούσα πρόταση [15]

[15] Κατάσταση την 1η Απριλίου 2000.

>ΘΕΣΗ ΠIΝΑΚΑ>

* Σημείωση: όσον αφορά το έτος 2001 και εξής, το παρόν δελτίο δεν λαμβάνει υπόψη τις προβλέψεις ύψους 400 εκατ. ευρώ ετησίως για μακροοικονομική συνδρομή [16], όπως αναφέρεται στην αιτιολογική σκέψη 21 της απόφασης 97/256/EΚ του Συμβουλίου. Η πλήρης υλοποίηση των προβλέψεων των 400 εκατ. ευρώ κατ' έτος για μακροοικονομική συνδρομή με ετήσιες απαιτήσεις εφοδιασμού ύψους 6 εκατ. ευρώ θα οδηγούσε σε εναπομένον περιθώριο στο αποθεματικό ύψους 3,14 εκατ. ευρώ το 2001, 0,0 εκατ. ευρώ το 2002 και 18,44 εκατ. ευρώ το 2003. Για λόγους σύγκρισης, η μακροοικονομική συνδρομή το 1997 ανήλθε σε 460 εκατ. ευρώ, το 1998 σε 150 εκατ. και το 1999 σε 390 εκατ. Επιπλέον, η απόφαση 94/179/EΥΡΑΤΟΜ του Συμβουλίου της 21ης Μαρτίου 1994 εξουσιοδοτεί την Επιτροπή να συνάπτει δάνεια με σκοπό τη χρηματοδότηση σχεδίων για τη βελτίωση του βαθμού ασφάλειας και αποτελεσματικότητας των πυρηνικών σταθμών ορισμένων τρίτων χωρών ή σχεδίων όσον αφορά τον παροπλισμό ανάλογων εγκαταστάσεων. Η έγκριση σχεδίων βάσει της εν λόγω απόφασης ενδέχεται να απαιτήσει πρόσθετο εφοδιασμό ύψους μέχρι 36,77 εκατ. ευρώ κατά την περίοδο 2001-2003. Τέλος, το δελτίο δεν λαμβάνει υπόψη το πρόγραμμα ειδικής δράσης της ΕΤΕ για το 1995 στο πλαίσιο της τελωνειακής ένωσης με την Τουρκία κατά του οποίου ασκήθηκε βέτο.